THAI ประกาศเลื่อนไฟลท์บินกลับโตเกียว-กรุงเทพฯ เลี่ยงพายุ “ฟ้าใส”
THAI ประกาศเลื่อนไฟลท์บินกลับโตเกียว-กรุงเทพฯ หวั่นอันตรายพายุ "ฟ้าใส"
THAI ประกาศเลื่อนไฟลท์บินกลับโตเกียว-กรุงเทพฯ หวั่นอันตรายพายุ "ฟ้าใส"
9 ก.ย. 2562

บริษัท การบินไทย จำกัด (มหาชน) หรือ THAI ระบุว่า วันนี้ (9 ก.ย.) มีการเปลี่ยนแปลงเวลาทำการบินในญี่ปุ่นจากพายุไต้ฝุ่น “น้ำใส” ที่พัดเข้าชายฝั่งจังหวัดชิบะใกล้กับกรุงโตเกียวในช่วงเช้าวันนี้ การบินไทยทำการบินเที่ยวบินเส้นทาง ไป-กลับ กรุงเทพฯ-โตเกียว ประเทศญี่ปุ่น ตามปกติ แต่มีเที่ยวบินขากลับจากโตเกียวเปลี่ยนแปลงเวลาทำการบินเล็กน้อย ดังนี้
เที่ยวบินที่ ทีจี683 โตเกียว(ฮาเนดะ)-กรุงเทพฯ เวลาออกเดินทางจากเดิม 10.35 น.-15.05 น. กำหนดเวลาออกใหม่เป็น 15.00 น.-19.00 น.
เที่ยวบินที่ ทีจี641 โตเกียว(นาริตะ)-กรุงเทพฯ เวลาออกเดินทางจากเดิม 10.50 น.-15.20 น. กำหนดเวลาออกใหม่เป็น 12.30 น.-17.00 น.
เที่ยวบินที่ ทีจี643 โตเกียว(นาริตะ)-กรุงเทพฯ เวลาออกเดินทางจากเดิม 12.00 น.-16.30 น. กำหนดเวลาออกใหม่เป็น 13.00 น.-17.30 น.
อนึ่งวันนี้ เจ้าหน้าที่ตำรวจญี่ปุ่นเปิดเผยว่า อิทธิพลของพายุไต้ฝุ่น “ฟ้าใส” เคลื่อนตัวเข้าใกล้กรุงโตเกียวในช่วงเช้านี้ ส่งผลให้มีผู้เสียชีวิตแล้ว 1 ราย และบาดเจ็บ 40 ราย และยังส่งผลกระทบต่อประชาชนหลายพันคนที่ใช้บริการขนส่งมวลชนในวันนี้
โดยกรมอุตุนิยมวิทยาของญี่ปุ่น (JMA) รายงานว่า พายุไต้ฝุ่นฟ้าใสได้พัดเข้าชายฝั่งของจังหวัดชิบะ ใกล้กับกรุงโตเกียว ในช่วงเช้านี้ ซึ่งส่งผลกระทบต่อการเดินทางของประชาชน และทำให้ครัวเรือนราว 900,000 ครัวเรือนได้รับความเดือดร้อนจากปัญหาไฟฟ้าดับ
กรมอุตุนิยมวิทยาญี่ปุ่นระบุว่า เมื่อเวลา 06.50 น.ตามเวลาท้องถิ่นในวันนี้ พายุไต้ฝุ่นฟ้าใสซึ่งเป็นพายุไต้ฝุ่นลูกที่ 15 ในฤดูกาลนี้ ได้เคลื่อนตัวไปทางตะวันออกเฉียงเหนือด้วยความเร็วลม 250 กิโลเมตรต่อชั่วโมง หลังจากที่พัดขึ้นฝั่งจังหวัดชิบะในช่วง 2 ชั่วโมงก่อนหน้านี้
ด้านสถานีโทรทัศน์ NHK ของญี่ปุ่นรายงานว่า บริษัท อีสต์ เจแปน เรลเวย์ ได้ประกาศระงับการให้บริการรถไฟสายกรุงโตเกียวไปจนถึงเวลา 08.00 น.ตามเวลาท้องถิ่นในวันนี้ ขณะที่การให้บริการขนส่งมวลชนอื่นๆประสบความล่าช้า และการให้บริการรถไฟหัวกระสุนก็ได้รับผลกระทบเช่นกัน
ทั้งนี้ NHK ยังระบุด้วยว่า เที่ยวบินภายในประเทศจำนวน 124 เที่ยวบินถูกยกเลิกเมื่อเวลา 06.30 น.ตามเวลาท้องถิ่นในวันนี้ เนื่องจากอิทธพลของพายุไต้ฝุ่นฟ้าใส